SKRIFTLIG FORESPØRGSEL E-2210/01

af Gabriele Stauner (PPE-DE) til Kommissionen

(24. juli 2001)

Om: BSE-risiko i forbindelse med forfalsket smør

I perioden fra 1995 til midten af 2000 forfalskede medlemmer af den italienske mafia i stor stil smør ved at tilsætte animalske og vegetabilske fedtstoffer og kemiske stoffer og solgte det igennem belgiske, tyske, franske og italienske firmaer. I alt blev der i Italien fremstillet mindst 35 000 t af det forfalskede produkt, som af aftagerne skal være blevet opblandet med andre stoffer, så det blev til 100 000 t, som fortrinsvis er blevet anvendt i bagværk. Hertil er der sandsynligvis ydet over 100 mio. euro i støtte over fællesskabsbudgettet.

Ifølge de officielle oplysninger af 20. marts 2001 fra den italienske anklagemyndighed blev der ved fremstillingen af det forfalskede smør også anvendt store mængder fedtstoffer fra destruktionsanstalter, fedtstoffer, der var fremstillet af hjerner, knogler og indvolde fra kvæg, dvs. decideret risikomateriale, med hvilket der kan overføres BSE.

1. Kan Kommissionen forklare, hvorfor den på trods heraf i årsberetningen for 2000 om bekæmpelse af svig, som den vedtog den 23. maj 2001, hævder, at eksperter hidtil har udelukket, at der kunne være tale om nogen direkte sundhedsfare for forbrugerne?

2. Kan Kommissionen forklare, hvorfor den i sit svar af 6. juni 2001 på min skriftlige forespørgsel P-1506/01(1) gav indtryk af, at den ikke havde kendskab til den italienske anklagemyndigheds pressemeddelelse af 20. marts 2001?

3. Mener Kommissionen stadig, at den handlede korrekt, da den i sommeren 2000 undlod at offentliggøre de første henvisninger til, at der kunne være tale om sundhedsfare, og desuden hemmeligholdt navnene på de firmaer, der havde videreforarbejdet det forfalskede smør?

(1) EFT C 318 E af 13.11.2001, s. 244.

Svar afgivet på Kommissionens vegne af Michaele Schreyer

(20. september 2001)

1. Kommissionen følger nøje udviklingen i denne sag, især af hensyn til beskyttelsen af folkesundheden. Den presser endvidere på over for de kompetente myndigheder i medlemsstaterne for at de meddeler resultaterne af analyserne af det forfalskede smør. Anklagemyndigheden i Napoli havde henvist til sundhedsrisikoen, men ikke fremlagt konkrete beviser. Kommissionen rådede hverken i sommeren 2000 og heller ikke i dag over oplysninger, der gør det muligt at vurdere risikoen for folkesundheden. Indtil nu har kun de belgiske myndigheder bekræftet, at der ikke i stikprøver er fundet spor af polychlorbiphenyler (PCB), organiske klorforbindelser og tungmetaller. Det er grunden til, at Kommissionen ved offentliggørelsen af sin årsberetning for 2000 om beskyttelse af finansielle interesser i EU og bekæmpelse af svig udelukkede, at der på grundlag af de foreliggende informationer var en umiddelbar sundhedsrisiko for forbrugerne.

Med hensyn til en eventuel tilsætning af risikomateriale, med hvilket der kan overføres BSE, indrømmer Kommissionen, at det først kan udelukkes fra og med 1. oktober 2000, da risikomaterialet (kranium inkl. hjerne og øjne, mandler, rygmarv, milt og ileum) først fra og med denne dato har skullet tilintetgøres i hele Det Europæiske Fællesskab. Kommissionen gør opmærksom på, at den siden 1997 har foreslået denne foranstaltning, men at Rådet indtil juni 2000 havde afvist dette forslag.

2. Det er korrekt, at datoen for den anden pressemeddelelse fra anklagemyndigheden i Napoli, som Kommissionen nævnte i sit svar på skriftlig forespørgsel P-1506/01, er den 20. marts 2001 (i stedet for december 2000).

3. Kommissionen fastholder sit standpunkt om ikke at offentliggøre navnene på de omhandlede firmaer, som anført i sit svar på skriftlig forespørgsel E-3241/00.